Proiect

**PARLAMENTUL REPUBLICII MOLDOVA**

**LEGE**

**cu privire la biblioteci**

Parlamentul adoptă prezenta lege ordinară.

**Capitolul I. Dispoziţii generale**

**Articolul 1. Scopul şi obiectul legii**

(1) Scopul prezentei legi este consolidarea rolului bibliotecii în societatea democratică prin dezvoltarea ei ca un serviciu public de asigurare a accesului la lectură şi a interesului pentru informare, învăţare, educaţie şi cercetare, activităţi culturale, precum şi prin sporirea capacităţilor de implicare a bibliotecii în transferul de cunoştinţe şi formarea liberă a opiniilor.

(2) Prezenta lege reglementează modul de organizare şi funcţionare a sistemului naţional de biblioteci, modul de constituire, organizare, funcţionare şi încetare a activităţii bibliotecilor, precum şi atribuţiile autorităţilor competente în domeniul serviciilor de bibliotecă.

**Articolul 2. Cadrul juridic**

Cadrul juridic în domeniul organizării şi funcţionării bibliotecilor este constituit din Constituţia Republicii Moldova, tratatele internaţionale la care Republica Moldova este parte, prevederile prezentei legi, precum şi standardele în domeniu.

**Articolul 3. Noţiuni de bază**

În sensul prezentei legi, se definesc următoarele noţiuni:

*bibliotecă –* un serviciu şi o instituţie sau o subdiviziune structurală a unei instituţii, a cărei scop principal este oferirea accesului la resurse informaţionale, servicii şi facilităţi pentru a satisface necesităţile de lectură, informare, instruire, cercetare, educaţionale, culturale şi de recreere ale utilizatorilor săi;

*bibliotecă publică* – biblioteca care se organizează în subordinea autorităţilor administraţiei publice centrale sau locale, a altor autorităţi ori instituţii publice şi funcţionează potrivit regulamentelor proprii aprobate de aceste autorităţi sau instituţii;

*bibliotecă privată* - bibliotecă constituită în cadrul sau în subordinea unei persoane juridice de drept privat sau care este constituită şi deţinută de o persoană fizică;

*centru biblioteconomic* – bibliotecă, abilitată cu funcţii de coordonare metodologică şi formare continuă a bibliotecarilor dintr-o reţea de biblioteci;

*colecţii de bibliotecă* – ansamblu de documente de bibliotecă accesibile local sau de la distanţă şi puse la dispoziţia utilizatorilor de către o bibliotecă;

*control bibliografic naţional* – înregistrarea bibliografică şi reflectarea într-un index sau într-o bază de date a tuturor documentelor de bibliotecă editate pe teritoriul ţării, precum şi a documentelor de bibliotecă despre Republica Moldova editate în străinătate;

*depozitul legal de documente* - reprezintă fondul intangibil al patrimoniului naţional de documente de bibliotecă, destinat pentru conservarea şi salvgardarea culturii scrise şi digitale;

*document de bibliotecă* – informaţie înregistrată în format tipărit sau digital, obiect material care poate fi tratat ca o unitate într-un proces documentar, luat la evidenţă şi localizat în colecţii de bibliotecă sau accesibil la distanţă: cărţi, publicaţii seriale, documente de muzică tipărită, manuscrise, documente audiovizuale, documente electronice, documente grafice, brevete şi altele;

*facilităţi* - spaţii, echipamente, dotări care înlesnesc oferirea serviciilor de bibliotecă utilizatorilor;

*resurse informaţionale* – totalitatea colecţiilor de bibliotecă, a bazelor de date şi a resurselor din Internet accesibile utilizatorilor bibliotecii;

*servicii de bibliotecă –* un set de servicii*,* activităţi, programe relevante în curs de desfăşurare, organizate de bibliotecă pentru a satisface necesităţile membrilor comunităţii de a se informa, a comunica, a se instrui, dezvolta şi recrea;

*servicii mobile de bibliotecă* – servicii oferite utilizatorilor de bibliotecă prin intermediul vehiculelor special amenajate, ca o alternativă a accesului direct în localul bibliotecii;

*utilizator de bibliotecă* - persoana fizică sau persoana juridică care foloseşte resursele informaţionale, serviciile şi facilităţile bibliotecii;

*unitate naţională în activitatea bibliotecilor* – aplicarea în activitatea bibliotecilor a principiilor, standardelor, normelor şi metodologiilor în mod unitar.

**Articolul 4. Principiile de organizare şi funcţionare**

(1) Statul garantează condiţii egale pentru organizarea şi funcţionarea bibliotecilor publice, indiferent de tipul de proprietate şi forma lor juridică de organizare.

(2) Bibliotecile îşi desfăşoară activitatea potrivit documentelor de politici în domeniul culturii, informaţiei, educaţiei, ştiinţei şi inovării, în condiţiile legislaţiei în vigoare.

(3) Activitatea bibliotecilor se fundamentează pe principiul accesibilităţii, transparenţei, libertăţii de expresie, nediscriminării, neangajării politice, autonomiei profesionale, durabilităţii.

**Articolul 5. Funcţiile bibliotecii**

(1)Biblioteca exercită următoarele funcţii:

a) promovează dezvoltarea unei societăţi deschise şi incluzive;

b) oferă acces la informaţie, tehnologii informaţionale şi alte resurse;

c) valorifică patrimoniul cultural şi sprijină pluralitatea culturilor;

d) promovează alfabetizarea,cultura informaţiei, lectura şi educaţia non-formală;

e) oferă un forum de dezbatere şi comunicare pentru activităţile civice;

f) prestează servicii conform necesităţilor membrilor comunităţii, în corespundere cu regulamentul său de organizare şi funcţionare;

g) oferă acces egal şi nediscriminatoriu la serviciile de bibliotecă tuturor membrilor comunităţii, indiferent de gen, vîrstă, apartenenţă etnică, dizabilitate, reprezentînd un element al democraţiei;

h) contribuie, prin mijloace specifice, la procesul de instruire, formare şi cercetare;

i) colectează, prelucrează, păstrează, gestionează şi difuzează documente de bibliotecă.

(2) Biblioteca poate avea şi alte funcţii, stabilite prin regulamentul-cadru de organizare şi funcţionare a bibliotecii, precum şi prin propriile regulamente de organizare şi funcţionare ale fiecărei biblioteci în parte.

**Capitolul II. Sistemul naţional de biblioteci**

**Articolul 6. Sistemul naţional de biblioteci**

(1) Sistemul naţional de biblioteci reprezintă ansamblul bibliotecilor de diferite tipuri, organizate în reţele după principiul teritorial sau de ramură, care sunt coordonate de biblioteci cu statut de centru biblioteconomic şi de Ministerul Culturii. Bibliotecile private sunt parte integrantă a Sistemului naţional de biblioteci.

(2) În cadrul sistemului naţional de biblioteci îşi desfăşoară activitatea următoarele tipuri de biblioteci:

a) biblioteci naţionale;

b) biblioteci publice teritoriale;

c) biblioteci ale instituţiilor de învăţămînt;

d) biblioteci specializate.

(3) Bibliotecile pot avea filiale, puncte externe de deservire şi oferi servicii mobile.

(4) Bibliotecile funcţionează în baza propriilor regulamente de organizare şi funcţionare, elaborate conform regulamentului-cadru cu privire la organizarea şi funcţionarea bibliotecii şi aprobate de autoritatea, fondatorul care le constituie, precum şi a strategiilor şi planurilor de dezvoltare a bibliotecii şi a serviciilor de bibliotecă.

(5) Bibliotecile publice îşi elaborează proiectele strategiilor şi planurilor de dezvoltare a bibliotecilor şi a serviciilor oferite de acestea.

**Articolul 7. Bibliotecile naţionale**

(1) Bibliotecile naţionale sunt instituţii publice cu statut de persoană juridică, constituite de Ministerul Culturii.

(2) Bibliotecile naţionale sunt organizate şi îşi desfăşoară activitatea în baza statutului şi a regulamentului de organizare şi funcţionare, aprobate de Ministerul Culturii.

**Articolul 8. Biblioteca Naţională a Republicii Moldova**

(1) Biblioteca Naţională a Republicii Moldova îndeplineşte următoarele atribuţii de bază:

a) asigură identificarea, dezvoltarea, organizarea, salvgardarea şi valorificarea patrimoniul naţional de documente de bibliotecă, publicat în ţară şi peste hotare;

b) organizează, dezvoltă, conservă şi valorifică depozitul legal de documente;

c) colecţionează, conservă şi pune în valoare colecţia „Moldavistica”, constituită din publicaţii apărute în ţară şi în străinătate cu referinţă la Republica Moldova, inclusiv lucrări ale autorilor autohtoni apărute în străinătate;

d) realizează expertizarea documentelor de bibliotecă pasibile de export;

e) exercită funcţia de centru de expertiză şi asistenţă metodologică în domeniul conservării şi restaurării patrimoniului naţional de documente de bibliotecă;

f) exercită funcţia de centru naţional al împrumutului interbibliotecar naţional şi internaţional;

g) gestionează rezerva naţională de documente de bibliotecă;

h) participă la efectuarea controlului bibliografic naţional, realizînd compartimentul „Exteriorica”;

i) asigură funcţionarea catalogului naţional colectiv partajat.

(2) Biblioteca Naţională a Republicii Moldova are statut de centru biblioteconomic naţional care:

a) exercită funcţia de coordonare şi corelare în domeniul cercetării şi dezvoltării în bibliologie şi biblioteconomie;

b) colectează, sintetizează şi valorifică datele statistice prezentate de centrele biblioteconomice;

c) exercită şi alte funcţii, conform art. 19.

**Articolul 9. Biblioteca Naţională pentru Copii „Ion Creangă”**

Biblioteca Naţională pentru Copii „Ion Creangă” are următoarele atribuţii de bază:

a) organizează, dezvoltă, conservă şi valorifică depozitul legal al documentelor de bibliotecă destinate copiilor şi adolescenţilor;

b) este centru de excelenţă în dezvoltarea serviciilor inovative de bibliotecă, inclusiv a celor bazate pe tehnologii informaţionale, pentru copii şi adolescenţi;

c) desfăşoară programe şi proiecte de promovare a lecturii printre copii şi adolescenţi la nivel naţional;

d) exercită funcţia de centru de informare şi cercetare în domeniul cărţii pentru copii şi adolescenţi, pedagogiei şi sociologiei lecturii;

e) colaborează la nivel internaţional în scopul promovării literaturii pentru copii şi adolescenţi din Republica Moldova;

f) participă la crearea catalogului naţional colectiv partajat;

g) are statut de centru biblioteconomic naţional pentru toate bibliotecile publice care oferă servicii copiilor şi adolescenţilor.

**Articolul 10. Bibliotecile publice teritoriale**

(1) Biblioteca publică teritorială oferă membrilor comunităţii resurse, servicii şi facilităţi orientate spre realizarea următoarelor scopuri:

a) asigurarea accesului la informaţie, cunoaştere şi învăţare pe parcursul vieţii;

b) asigurarea accesului la dezvoltarea culturală şi socială, la recreere, tehnologii informaţionale şi la cunoştinţe necesare pentru utilizarea acestor tehnologii;

c) contribuirea la păstrarea, valorificarea şi promovarea istoriei locale;

d) asigurarea rolului de centru public de acces gratuit al membrilor comunităţii la Internet;

(2) Bibliotecile publice teritoriale colaborează şi formează parteneriate pentru a satisface interesele şi necesităţile utilizatorilor.

(3) Din categoria bibliotecilor publice teritoriale fac parte bibliotecile săteşti, comunale, orăşeneşti, municipale, raionale, care îşi desfăşoară activitatea în cadrul unităţii administrativ-teritoriale respective.

(4) Bibliotecile publice teritoriale se constituite prin decizia autorității reprezentative și deliberative, în continuare – fondator, a unității administrativ-teritoriale respective.

(5) La decizia autorităţii reprezentative şi deliberative a unităţii administrativ-teritoriale respective, biblioteca publică teritorială poate avea statut de persoană juridică.

(6) Bibliotecile raionale şi bibliotecile municipale au statut de centre biblioteconomice teritoriale în raionul şi, respectiv, municipiul corespunzător. În raioanele în care nu există o bibliotecă raională, biblioteca orăşenească din oraşul-reşedinţă al raionului exercită rolul de centru biblioteconomic teritorial.

**Articolul 11**. **Bibliotecile instituţiilor din învăţămînt**

(1) Bibliotecile instituţiilor din învăţămînt sunt bibliotecile care se constituie şi funcţionează ca parte integrantă a unei instituţii de învăţămînt din sistemul naţional de educaţie, oferind elevilor, studenţilor, cadrelor didactice, cercetătorilor, altui personal din cadrul instituţiei de învățămînt accesul la resurse informaţionale, servicii şi facilităţi corespunzătoare procesului de educaţie, instruire, cercetare şi instruire continuă.

(2) Bibliotecile instituţiilor din învăţămînt pot oferi servicii şi publicului larg.

(3) Bibliotecile instituţiile din învăţămînt sunt reglementate de Codul educației al Republicii Moldova nr. 152 din 17.07.2014, art.128.

(4) Bibliotecile din instituţiile din învăţămînt asigură formarea culturii informaţiei elevilor, studenţilor, cadrelor didactice, cercetătorilor, personalului nedidactic şi auxiliar prin oferirea serviciilor de educaţie formală, nonformală şi informală.

(5) Fiecare reţea din bibliotecile instituţiilor din învăţămînt poate avea o bibliotecă cu statut de centru biblioteconomic.

**Articolul 12**. **Biblioteci specializate**

(1) Bibliotecile specializate sunt biblioteci cu sau fără statut de persoană juridică, care acoperă un domeniu particular al cunoaşterii.

(2) Biblioteci specializate se constituie în cadrul persoanelor juridice de drept public şi de drept privat.

(3) Bibliotecile specializate oferă servicii personalului instituţiilor care le constituie, precum şi publicului larg.

(4) Fiecare reţea din bibliotecile specializate poate avea o bibliotecă cu statut de centru biblioteconomic.

**Articolul 13. Înregistrarea şi evaluarea bibliotecilor**

(1) În termen de 10 zile lucrătoare de la emiterea actului administrativ de constituire a bibliotecii publice, autoritatea emitentă, fondatorul, sau persoana fizică sau juridică de drept privat, în cazul bibliotecii private, solicită Ministerului Culturii înregistrarea bibliotecii în Registrul de stat al bibliotecilor. Ministerul Culturii în termen de 10 zile lucrătoare de la recepţionarea solicitării înregistrează biblioteca, eliberînd certificatul de înregistrare a bibliotecii. Conţinutul şi modelul certificatului de înregistrare a bibliotecii se aprobă de Ministerul Culturii.

(2) Bibliotecile publice se supun în mod obligatoriu evaluării o dată la 5 ani.

(3) Evaluarea reprezintă procesul de stabilire a corespunderii bibliotecii cu criteriile minime aprobate de Guvern:

a) cota de atragere a membrilor comunităţii la bibliotecă;

b) colecţii şi resurse informaţionale variate, corespunzătoare profilului comunităţii;

c) impactul serviciilor, dezvoltate conform necesităţilor membrilor comunităţii;

d) eficienţa utilizării bugetului şi dezvoltarea parteneriatelor.

În funcţie de gradul de corespundere criteriilor minime, bibliotecile publice se încadrează în categorii.

(4) Procedura de evaluare a bibliotecilor publice, precum şi categoriile acestora sunt reglementate de Guvern.

(5)Crearea şi ţinerea Registrului de stat al bibliotecilor, precum şi procedura de înregistrare şi radiere a acestora din Registru se realizează de către Ministerul Culturii, în conformitate cu regulamentul aprobat de Guvern.

**Articolul 14. Încetarea activităţii bibliotecilor**

(1) Biblioteca poate să îşi înceteze activitatea prin decizia autorităţii, fondatorului care a constituit-o.

(2) Încetarea activităţii unei biblioteci publice teritoriale poate fi dispusă doar după asigurarea altor modalităţi de acces la serviciile de bibliotecă în unitatea teritorial-administrativă respectivă.

(3) În cazul încetării activităţii bibliotecii în circumstanţele prevăzute la alin. organul emitent al actului de lichidare a instituţiei în cadrul căreia aceasta a fost constituită asigură transmiterea patrimoniului bibliotecii unei alte biblioteci publice.

(4) Încetarea activităţii bibliotecilor publice conform prevederilor alin. (2) poate fi dispusă doar în condiţia predării patrimoniului lor către o altă bibliotecă publică cu avizul Ministerului Culturii.

(5) În termen de 10 zile lucrătoare de la data intrării în vigoare a deciziei de încetare a activităţii bibliotecii publice sau a actului de lichidare a instituţiei în cadrul căreia aceasta a fost constituită, organul emitent, fondatorul informează Ministerul Culturii, care, în termen de 3 zile lucrătoare, radiază biblioteca din Registrul de stat al bibliotecilor.

**Capitol III. Administrarea domeniului de activitate a bibliotecilor**

**Articolul 15**. **Autoritatea publică centrală**

Ministerul Culturii, în calitate de autoritate publică centrală, are următoarele atribuţii:

a) coordonează şi promovează politica statului în domeniul de activitate a bibliotecilor;

b) asigură unitatea naţională în activitatea bibliotecilor;

c) coordonează şi monitorizează activitatea sistemului naţional de biblioteci;

d) elaborează şi aprobă cadrul normativ cu privire la activitatea bibliotecilor publice în limita competenţelor funcţionale;

e) monitorizează procesul de implementare a legislaţiei în domeniul activităţii bibliotecilor;

f) ţine statistica datelor cu privire la organizarea şi activitatea bibliotecilor publice;

g) alte atribuţii prevăzute de prezenta lege.

h) organizează şi realizează atestarea personalului de specialitate din biblioteci în conformitate cu Regulamentul privind modul de conferire a categoriilor de calificare personalului de specialitate din biblioteci, pe care îl aprobă.

**Articolul 16. Autoritatea publică locală**

(1) Accesul populaţiei la servicii publice de bibliotecă se asigură de autorităţile administraţiei publice locale.

(2) Autorităţile administraţiei publice locale asigură serviciile de bibliotecă în cadrul unităţii administrative respective prin:

a) constituirea bibliotecilor publice teritoriale;

b) asigurarea bibliotecilor publice teritoriale cu spaţii, mijloace financiare necesare întreţinerii edificiilor şi spaţiilor, achiziţionării şi conservării resurselor informaţionale, dezvoltării serviciilor de bibliotecă, dotării cu echipamente şi tehnologii informaţionale, asigurării securităţii, salarizării şi formării continue a personalului bibliotecii;

c) aprobarea regulamentului de funcţionare a bibliotecii publice teritoriale;

d) organizarea concursului de selectare a personalului de conducere a bibliotecii;

e) organizarea şi realizarea atestării personalului de specialitate din biblioteci, în limitele teritoriului administrat, conform Regulamentului privind modul de conferire a categoriilor de calificare personalului de specialitate din biblioteci, aprobat de Ministerul Culturii;

f) aprobarea statelor de personal ale bibliotecii publice teritoriale;

g) aprobarea strategiilor şi planurilor de activitate a bibliotecii publice teritoriale şi serviciilor de bibliotecă oferite de aceasta;

h) exercitarea altor atribuţii în domeniul de activitate a bibliotecii şi a serviciilor de bibliotecă, conform prevederilor prezentei legi, ale regulamentelor de implementare a prezentei legi, ale regulamentelor de activitate şi ale altor acte legislative în vigoare.

(3) Autorităţile administraţiei publice de nivelul al doilea au următoarele atribuţii specifice:

a) realizează politica statului în domeniu şi monitorizează activitatea bibliotecilor în unitatea administrativ-teritorială respectivă;

b) elaborează şi aprobă strategiile şi planurile de dezvoltare a serviciilor de bibliotecă din unitatea administrativ-teritorială respectivă;

c) colectează date statistice de la bibliotecile publice teritoriale din unitatea administrativ-teritorială respectivă, le sintetizează şi le prezintă Ministerului Culturii, în formatul solicitat de acesta;

d) prezintă Ministerului Culturii rapoarte narative cu privire la activitatea bibliotecilor publice teritoriale din unitatea administrativ-teritorială respectivă.

**Articolul 17. Consiliul Biblioteconomic Naţional**

(1) Consiliul Biblioteconomic Naţional este un organ consultativ ce funcţionează pe lîngă Ministerul Culturii şi contribuie la elaborarea actelor de reglementare în domeniu, asigurarea unităţii naţionale în activitatea bibliotecilor, la coordonarea şi cooperarea activităţii bibliotecilor din sistemul naţional de biblioteci.

(2) Consiliul Biblioteconomic Naţional aprobă Codul deontologic al bibliotecarului.

(3) Din componenţa Consiliului Biblioteconomic Naţional fac parte reprezentanţii Ministerului Culturii, Ministerului Educaţiei, reprezentantul comisiei permanente de profil din Parlament, reprezentantul Cancelariei de Stat, reprezentanţi ai centrelor biblioteconomice, reprezentanţi ai instituţiilor de învăţămînt, alţi specialişti din domeniu.

(4) Componenţa, organizarea, structura, atribuţiile şi competenţele Consiliului Biblioteconomic Naţional se stabilesc prin regulamentul de organizare şi funcţionare a acestuia, aprobat de Ministerul Culturii.

(5) Modalitatea de remunerare a personalului Consiliului este stabilită prin Hotărîrea Guvernului nr.1108 din 25 septembrie 2006. Remunerarea membrilor Consiliului se va efectua pe unitate de timp, în baza actelor normative în vigoare, potrivit timpului efectiv utilizat, înregistrat în procesele-verbale ale şedinţelor.

**Articolul 18. Centrele biblioteconomice**

(1) Centrele biblioteconomice sunt stabilite prin Regulamentul privind activitatea metodologică în cadrul sistemului naţional de biblioteci, aprobat de Ministerul Culturii.

(2) Centrele biblioteconomice au următoarele funcţii de bază:

a) asigură coordonarea metodologică a activităţii bibliotecilor publice;

b) realizează formarea continuă a personalului de specialitate;

c) colectează şi analizează datele statistice din bibliotecile din reţea.

(3) Unele dintre centrele biblioteconomice pot avea şi statut de centru de formare profesională continuă, dacă întrunesc cerinţele stipulate în Regulamentul cu privire la formarea profesională continuă a bibliotecarilor, aprobat de Ministerul Culturii.

**Articolul 19. Acordarea serviciilor de bibliotecă de bază**

(1) Bibliotecile publice oferă gratuit şi în egală măsură accesul la serviciile de bibliotecă de bază şi la resursele informaţionale tuturor membrilor comunităţii, indiferent de capacitatea lor de plată. Lista serviciilor de bibliotecă de bază se aprobă de Guvern.

(2) Accesul la Internet este un serviciu de bibliotecă care se oferă în toate bibliotecile publice şi pentru care nu se percepe plată.

(3) Fondatorul bibliotecii poate decide ca aceasta să ofere fără plată şi alte servicii de bibliotecă.

**Articolul 20**. **Prestarea serviciilor cu plată**

(1) Lista serviciilor contra plată efectuate şi/sau prestate de către bibliotecile publice şi mărimea tarifelor la servicii se stabilesc de către Guvern sau, după caz, de către autorităţile administraţiei publice locale, în funcţie de bugetul de la care se finanţează biblioteca.

(2) Modul de prestare a serviciilor cu plată de către bibliotecile publice se efectuează în baza unui regulament, aprobat de Guvern.

**Capitolul IV. Managementul şi personalul bibliotecilor publice**

**Articolul 21. Personalul bibliotecii**

(1) În cadrul bibliotecii publice activează următoarele categorii de personal:

a) personal cu funcţii de conducere;

b) personal cu funcţii de execuţie de specialitate;

c) personal cu funcţii de execuţie din activitatea TIC, contabilitate, financiară sau dintr-un alt domeniu, după caz;

d) personal tehnic.

(2) Numărul de unităţi de personal pentru fiecare categorie de biblioteci publice se stabileşte conform normativelor aprobate de Ministerul Culturii. Structura bibliotecii publice se aprobă de către fondatorul care a constituit-o.

**Articolul 22. Angajarea personalului de bibliotecă**

(1) Angajarea personalului cu funcţii de conducere din biblioteci se realizează prin concurs public, în baza criteriilor de competenţă profesională şi managerială.

(2) Angajarea şi eliberarea din funcţie a personalului cu funcţii de conducere din bibliotecile publice se face de către autoritatea care a constituit biblioteca. Angajarea şi eliberarea din funcţie a personalului cu funcţii de execuţie şi a personalului tehnic se face de către directorul bibliotecii.

(3) Procedura de organizare şi desfăşurare a concursului de angajare a personalului din bibliotecile publice precum şi criteriile minime de selectare a personalului din biblioteci se aprobă de Ministerul Culturii.

(4) Statutul personalului de specialitate al bibliotecilor din instituţiile de învăţămînt se reglementează şi de Codul educaţiei nr. 152 din 17.07.2014.

**Articolul 23.** **Conducerea bibliotecilor publice**

(1) Conducerea bibliotecilor publice se realizează de către director sau, după caz, de către adjunctul acestuia.

(2) Directorul bibliotecii publice, în limita competenţelor sale, realizează gestionarea, organizarea şi implementarea sistemului de management financiar şi controlul intern, şi poartă răspundere managerială pentru administrarea bugetului bibliotecii şi a patrimoniului public aflat în gestiunea acesteia.

(3) În cadrul bibliotecilor publice se constituie un consiliu de administraţie, care are rol consultativ şi îşi desfăşoară activitatea în baza regulamentului de organizare şi funcţionare a bibliotecii.

(4) În cadrul bibliotecilor naţionale, bibliotecilor instituţiilor de învăţămînt superior, bibliotecilor publice orăşeneşti, municipale, raionale se constituie, cu rol consultativ, consilii specializate în dezvoltarea colecţiilor şi a serviciilor, în domeniul cercetării ştiinţifice, precum şi în alte domenii de activitate a bibliotecii, care îşi desfăşoară activitatea în baza regulamentului de organizare şi funcţionare a bibliotecii.

**Articolul 24. Salarizarea personalului bibliotecilor**

(1) Statul garantează remunerarea personalului bibliotecii în funcţie de calificarea şi rezultatul muncii, în conformitate cu legislaţia în vigoare în domeniul salarizării în sectorul bugetar;

(2) Remunerarea personalului bibliotecii private se realizează în conformitate cu legislaţia în vigoare în domeniul salarizării în sectorul privat.

**Articolul 25. Formarea profesională a personalului de specialitate din bibliotecă**

La cerere, conform necesităţii personalului de specialitate, statul asigură formarea profesională prin învăţămîntul profesional tehnic şi învăţămîntul superior de licenţă, de master şi de doctorat în domeniul biblioteconomic. Personalul de specialitate din biblioteci îşi atestă calificarea printr-un certificat sau o diplomă, eliberate în condiţiile legii.

**Articolul 26. Formarea continuă a personalului de specialitate**

(1) Formarea continuă a personalului de specialitate din biblioteci se asigură în cadrul instituţiilor specializate de formare profesională din contul alocaţiilor bugetare, precum şi din veniturile colectate.

(2) Formarea continuă a personalului de specialitate se asigură şi prin educaţia non-formală şi informală.

(3) Autoritatea, instituţia publică, care a constituit biblioteca publică şi conducerea acesteia asigură formarea continuă a personalului de specialitate, alocînd anual în acest scop mijloace financiare la cotele prevăzute de Codul Muncii al Republicii Moldova nr. 154 din 28.03.2003.

**Articolul 27. Atestarea personalului de specialitate din bibliotecile publice**

1. În scopul aprecierii activităţii, nivelului de cunoştinţe şi aptitudinilor profesionale, precum şi pentru stimularea perfecţionării abilităţilor profesionale şi sporirea eficienţei activităţii, personalul de specialitate din bibliotecile publice se supune atestării o dată la 5 ani.
2. Atestarea personalului de specialitate din bibliotecile publice se realizează de către Ministerul Culturii în comun cu alte autorităţi publice centrale şi locale care au în subordine biblioteci, în baza unui regulament aprobat de Ministerul Culturii.
3. Prevederile prezentului articol pot fi aplicate şi faţă de personalul de specialitate din cadrul bibliotecilor private, la iniţiativa fondatorului bibliotecii private sau din iniţiativa proprie a personalului.

**Articolul 28. Deontologia personalului de conducere şi a personalului de specialitate din bibliotecă**

Personalul de conducere şi personalul de specialitate din biblioteci îşi desfăşoară activitatea în conformitate cu principiile de bază privind conduita profesională, prevăzute de Codul deontologic al bibliotecarului, elaborat în coordonare cu asociaţiile profesionale şi aprobat de Consiliul Biblioteconomic Naţional.

**Capitolul V. Patrimoniul de bibliotecă**

**Articolul 29**. **Dezvoltarea colecţiilor**

(1) Colecţiile de bibliotecă se constituie în corespundere cu tipul bibliotecii, identitatea culturală şi lingvistică a comunităţii, interesele şi cerinţele utilizatorilor de bibliotecă şi includ diferite categorii de documente pe toate tipurile de suporturi.

(2) Colecţiile bibliotecilor se constituie şi se dezvoltă prin procurare, abonare, transfer, schimb inter-bibliotecar naţional şi internaţional, donaţii, depozit legal, digitizare.

(3) Bibliotecile sunt obligate să-şi dezvolte colecţiile de documente prin achiziţionarea de titluri din producţia editorială curentă, precum şi prin completarea retrospectivă.

**Articolul 30. Patrimoniul naţional de documente de bibliotecă**

(1) Din patrimoniul naţional de documente de bibliotecă fac parte documentele rare, deosebit de valoroase, care prezintă un interes aparte pentru cultura republicii. Patrimoniul naţional de documente de bibliotecă este protejat de stat.

(2) Patrimoniul naţional de documente de bibliotecă este constituit din:

a) documente bibliofile de unicat - cărţi editate până la 1850 şi manuscrise;

b) documente de bibliotecă dintre 1851 şi 1960 care au intrat în istoria literaturii şi culturii naţionale şi universale, precum şi cele de după 1960 având o prezentare grafică deosebită sau apărute cu prilejul unor jubilee, tipărituri cu dedicaţiile şi autografele autentice ale autorilor şi ex-librisuri;

c) exemplarele de documente de bibliotecă ce constituie depozitul legal;

d) alte documente de bibliotecă incluse prin decizia Ministerului Culturii.

(3) Bibliotecilor li se oferă dreptul prioritar de achiziţionare a documentelor de patrimoniu, scoase la vânzare în unităţile de anticariat. Acestea urmează să fie propuse mai întîi bibliotecilor naţionale şi după aceea altor persoane juridice şi fizice.

**Articolul 31. Depozitul legal de documente**

Depozitul legal de documente este reglementat prin Legea cu privire la activitatea editorială nr. 939-XIV din 20 aprilie 2000.

**Articolul 32. Biblioteci digitale**

(1) Bibliotecile publice pot constitui biblioteci şi colecţii digitale prin transferarea în format electronic a documentelor pe care le au în posesie şi fac parte din domeniul public, precum şi prin achiziţionarea documentelor electronice.

(2) Biblioteca Naţională a Republicii Moldova constituie Biblioteca Naţională Digitală „Moldavica” care include documente ce fac parte din patrimoniul cultural naţional mobil, deţinute de biblioteci, muzee şi arhive.

**Articolul 33**. **Gestiunea colecţiilor de bibliotecă**

1. Colecţiile bibliotecilor se păstrează în depozite şi în săli cu acces liber, asigurîndu-se condiţii de conservare şi securitate adecvate.
2. Gestionarea colecţiilor de bibliotecă, inclusiv evidenţa şi eliminarea acestora, se face în conformitate cu regulamentul elaborat şi aprobat de Ministerul Culturii.
3. Bibliotecile sunt obligate să organizeze un sistem unic de evidenţă a achiziţiilor şi mişcărilor documentelor de bibliotecă.
4. Casarea documentelor de bibliotecă din colecţii se aplică în cazul uzurii fizice, morale, pierderii, transferului în alte biblioteci, după o perioadă de minimum un an de la achiziţie, prin hotărîrea conducerii bibliotecii.
5. Personalul din biblioteci responsabil de colecţii cu acces liber şi/sau destinate împrumutului la domiciliu, răspunde material pentru lipsa constatată la inventariere, care depăşește anual 0,2% din totalul fondului inventariat.

**Articolul 34. Împrumut inter-bibliotecar**

(1) În scopul asigurării accesului la informaţie şi garantării satisfacerii cerinţelor utilizatorilor, bibliotecile oferă servicii de împrumut inter-bibliotecar la nivel naţional şi internaţional.

(2) Principiile de bază, structura organizatorică, metodologia, funcţiile, drepturile şi obligaţiile bibliotecilor furnizoare şi beneficiare de împrumut inter-bibliotecar sunt stabilite în Regulamentul privind sistemul naţional de împrumut inter-bibliotecar din Republica Moldova, aprobat de Ministerul Culturii.

**Articolul 35. Exportul de documente de bibliotecă**

(1) Biblioteca Naţională a Republicii Moldova realizează expertizarea documentelor pasibile de export în baza unui regulament elaborat şi aprobat de Ministerul Culturii.

(2) Documentele din patrimoniul naţional de documente de bibliotecă reţinute de organele vamale şi organele de drept la trecerea ilegală a frontierei de stat a Republicii Moldova se transmit în colecţiile Bibliotecii Naţionale a Republicii Moldova.

**Articolul 36**. **Dreptul de autor şi bibliotecile**

**În procesul comunicării şi difuzării documentelor din colecţiile lor, utilizării resurselor informaţionale, bibliotecile respectă prevederile Legii privind dreptul de autor şi drepturile conexe nr. 139 din 2 iulie 2010 şi reglementările internaţionale privind excepţiile şi limitările dreptului de autor.**

**Capitolul VI. Drepturile şi obligaţiunile utilizatorului**

**Articolul 37**. **Accesul la informaţie**

(1) Statul garantează oricărui utilizator dreptul la informaţie prin oferirea accesului la toate genurile şi tipurile de documente intrate în biblioteci, precum şi la reţelele informaţionale locale, naţionale şi internaţionale, conform convenţiilor internaţionale la care Republica Moldova este parte.

(2) Biblioteca asigură dreptul utilizatorului la confidenţialitate asupra informaţiei solicitate prin utilizarea serviciilor de bibliotecă şi a datelor cu caracter personal ale utilizatorului aflate în posesia bibliotecii.

(3) Accesul utilizatorului la serviciile şi colecţiile bibliotecii se face în conformitate cu regulamentul de organizare şi funcţionare a acesteia, elaborat în corespundere cu prevederile legale referitoare la drepturile şi libertăţile fundamentale ale omului, la protecţia patrimoniului cultural naţional mobil, la dreptul de autor şi drepturile conexe.

(4) Biblioteca asigură accesul fizic şi organizează servicii speciale pentru incluziunea socială a persoanelor cu dizabilităţi.

**Articolul 38**. **Obligaţiuni**

(1) Utilizatorul este obligat să respecte regulamentul de ordine interioară a bibliotecii şi regulile privind integritatea documentelor împrumutate.

(2) Bibliotecile publice sunt obligate să pună la dispoziţia utilizatorului regulamentul de ordine interioară a bibliotecii.

(3) Distrugerea sau pierderea documentelor, echipamentelor bibliotecii de către utilizator, restituirea cu întîrziere a documentelor împrumutate se sancţionează conform regulamentului de organizare şi funcționare a bibliotecii.

**Capitolul VII. Finanţarea bibliotecilor publice**

**Articolul 39.** **Bugetul bibliotecilor publice**

(1)Bugetul bibliotecilor publice este parte componentă a bugetului autorităţilor/instituţiilor publice care le-au constituit şi se reflectă separat în acesta.

(2) Sursele de finanţare a bibliotecilor se constituie din:

1) veniturile generale ale bugetului;

2) veniturile colectate de către acestea.

(3) Administraţia publică alocă anual mijloace financiare bibliotecilor publice teritoriale pentru procurarea a minimum 50 de titluri de documente la 1000 de locuitori.

(4) Statul garantează alocarea mijloacelor financiare în bugetul de stat pentru achiziţia prin concurs a resurselor informaţionale destinate bibliotecilor.

(5) În bugetul bibliotecilor publice se prevăd sume destinate pentru achiziţii de documente în limbile minorităţilor în cadrul comunităţii pe care o deserveşte biblioteca respectivă.

**Capitolul VIII. Cooperare naţională şi internaţională**

**Articolul 40**. **Cooperare naţională şi internaţională**

(1) În scopul susţinerii materiale a activităţilor şi proiectelor de dezvoltare a bibliotecii, de participare a specialiştilor din bibliotecă la programe culturale, ştiinţifice şi de formare continuă, bibliotecile publice se pot asocia, între ele sau cu alte instituţii, pot crea şi pot face parte din fundaţii, asociaţii sau consorţii, achitînd cotizaţiile şi taxele aferente, după necesitate.

(2) Autorităţile şi instituţiile publice care au constituit sau au în structura sa biblioteci publice, precum şi celelalte autorităţi publice susţin integrarea sistemului naţional de biblioteci în structurile, organizaţiile, proiectele, programele, consorţiile şi parteneriatele din cadrul comunităţii internaţionale.

(3) Bibliotecile publice pot să menţină relaţii internaţionale directe şi să încheie contracte şi acorduri cu instituţii străine similare în limitele competenţelor sale, în baza acordurilor, tratatelor şi convenţiilor internaţionale.

**Capitolul IX. Dispoziţii finale şi tranzitorii**

**Articolul 41.**

(1) Prezenta lege intră în vigoare la 18 luni de la data publicării.

(2) Guvernul:

1) în termen de 6 luni de la data publicării prezentei legi, va prezenta Parlamentului propuneri privind aducerea legislaţiei în vigoare în concordanţă cu prezenta lege;

2) în termen de 18 luni de la data publicării prezentei legi:

a) va revizui şi va aduce actele sale normative în concordanţă cu prevederile acesteia;

b) va elabora şi va aproba actele normative necesare implementării ei.

(3) Autorităţile administraţiei publice centrale, autorităţile administraţiei publice locale, alte autorităţi şi instituţii publice, care au în structura lor sau în subordine biblioteci:

1) în termen de 18 luni de la publicarea prezentei legi:

a) vor aduce în concordanţă cu prezenta lege actele de reglementare a funcţionării bibliotecilor lor;

b) vor elabora şi aproba actele normative necesare implementării prevederilor prezentei legi;

2) în termen de un an de la intrarea în vigoare a prezentei legi, vor asigura înregistrarea bibliotecilor lor la Ministerul Culturii, conform procedurii stabilite de aceasta.

(4) La data intrării în vigoare a prezentei legi, Legea nr.286 -XII din 16 noiembrie 1994 cu privire la biblioteci (Monitorul Oficial al Republicii Moldova, 1995, nr. 002, art. 15), cu modificările ulterioare, se abrogă.

**Preşedintele Parlamentului**